Foto’s: Dié tien vroue nóg ŉ tree nader aan Mej. SA-kroonDie top-10 finaliste. (Foto: Verskaf) Tien hoopvolle vroue is nou nóg ŉ tree nader daaraan om as die nuwe Mej. Suid-Afrika gekroon te word. Die top-10 finaliste wat vanjaar aan die eindronde van die Mej. SA-kompetisie gaan deelneem, is Maandagaand in Johannesburg aangewys. Anarzade Omar, Ayanda Thabethe, Itumeleng Parage, Keaoleboga Nkashe, Lebogang Mahlangu, Luvé Meyer, Luyanda Zuma, Ndavi Nokeri, Pearl Ntshehi en Tamsyn Jack gaan nou vir die volgende twee maande meeding om uiteindelik as die nuwe Mej. SA op 13 Augustus 2022 aangewys te word. Ndavi Nokeri (23) van Tzaneen in Limpopo het die meeste stemme van lede van die publiek ontvang en drie finaliste neem vir ŉ tweede keer aan dié gesogte kompetisie deel. Die wenner word 13 Augustus gekroon. (Foto: Verskaf) Voormalige beoordelaar en Mej. SA 2015, Liesl Laurie-Mthombeni, liggaamspositiwiteitsaktivis Tracey-Lee Lusty Horwitz, sakevrou Koo Govender, modeontwerper Khosi Nkosi, sakevrou en bekroonde redakteur Makhosazana Zwane-Siguqa, en aktrises Simoné Pretorius en Thando Thabethe het vanjaar in die beoordelaarstoele gesit om dié groep finaliste aan te wys. Die kompetisie keer ook weer met trots terug na Gauteng, met die wenner wat vanjaar by die SunBet Arena by Time Square in Pretoria gekroon sal word. Dié geleentheid beloof om ŉ skouspelagtige en vermaakbelaaide vertoning te wees en vind heel gepas tydens Vrouemaand plaas. Die finale ronde sal regstreeks op M-Net en Mzansi Magic uitgesaai word en kan ook op die Mej. SA-app gestroom word. Die top-10 lyk só: Anarzade Omar. (Foto: Verskaf) “Dit was nog altyd my doelwit en ek was vasbeslote om my plek in die eindstryd te kry. Ek glo eerlikwaar dit is my doel om deel van die kompetisie te wees en dat dit die moeite werd is om hiervoor te veg.” Ayanda Thabethe. (Foto: Verskaf) “Ek het al vir ander skoonheidskompetisies ingeskryf; hulle was dikwels klinies en daar word verwag dat jy vrae op ŉ spesifieke manier moet beantwoord. Dit is nie die geval met Mej. Suid-Afrika nie. Hulle wil na jou luister en wil hê dat jy outentiek en die beste persoon wat jy kan wees, moet wees.” Itumeleng Parage. (Foto: Verskaf) “Dit is onwerklik dat ek die top-10 gehaal het; dit het nog nie ingesink nie. Die kaliber deelnemers tydens die top-30-reis was ongelooflik en ek het tot dusver soveel gegroei.” Keaoleboga Nkashe. (Foto: Verskaf) “Die kennis wat ek tot dusver deur die Mej. SA-proses opgedoen het, is van onskatbare waarde en niks hiervan sou gebeur het as ek nie ŉ kans gewaag het nie. Ek wil nou 100% op hierdie reis tot die eindstryd fokus en elke minuut daarvan geniet.” Lebogang Mahlangu. (Foto: Verskaf) “Ek het weer ingeskryf omdat ek glo dat ek die hart én die gees het om die kroon te dra. Ek het ŉ korporatiewe werk, maar is werklik gelukkig wanneer ek iets doen wat ŉ positiewe uitwerking op iemand anders het.” Luvé Meyer. (Foto: Verskaf) “Ek was werklik geskok toe my naam vanjaar as ŉ finalis aangekondig is. Dit was vir my ŉ bekragtiging dat ek weer moes inskryf. Ek het altyd geweet ek sal spyt wees as ek nie weer probeer nie.” Luyanda Zuma. (Foto: Verskaf) “Ek is verheug dat ek die top-10 gehaal het. Ek het in my kinderjare gesukkel met selfaanvaarding en om in ŉ sekere kategorie geplaas te word waarin ek nie wou wees nie. Dit het baie geverg om myself lief te hê en aan ander te wys dat dit moontlik is om jou drome na te jaag en jou hart te volg.” Ndavi Nokeri. (Foto: Verskaf) “Ek is dankbaar vir die groeiproses wat ek deur die top-30-reis beleef het; ek het nie besef ek sou so baie in só ŉ kort tydjie leer nie. Die werksessies was bemagtigend en het ons almal regtig gehelp om die beste weergawes van onsself te word.” Pearl Ntsheni. (Foto: Verskaf) “Ek besef nou dat ek nie verlede jaar gereed was nie en hierdie keer het ek ŉ ander gevoel gehad. Ek het besluit ek is veerkragtig, het as mens gegroei en dat dit reg is om weer in te skryf en te probeer.” Tamsyn Jack. (Foto: Verskaf) “Ek is op my gelukkigste wanneer ek ander dien en Mej. SA is ŉ ongelooflike leierskapplatform om presies dít te doen. Ek sien uit na die finaal en al weet ek nie presies wat om te verwag nie, wil ek net getrou aan myself bly en outentiek wees.”